Heger, Eduard, poslanec NR SR (2018-11-29):
Ďakujem veľmi pekne. Vážený pán minister, pán predsedajúci, kolegyne, kolegovia, pokojne sa usaďte, dneska to bude trošku na dlhšie. Máme tu dosť pozmeňujúcich návrhov. Na úvod mi dovoľte, chcem začať tým, že sa chcem ospravedlniť štátnemu tajomníkovi pánovi Kurucovi, pretože pri prvom čítaní, pri prvom čítaní som pána Kuruca vlastne vpozicionoval do polohy budúceho šéfa úradu dohľadu nad hazardom, mysliac si, že to je, že to bude nezávislý úrad. Ale teda po lepšom naštudovaní som si zistil, že to bude podriadený úrad a je to v kompetencii pána ministra. Takže v takom prípade, ak by sa aj tak stalo, tak je to legitímne, keďže o tom rozhoduje pán minister. Takže posielam takto na diaľku, pozdravte pána štátneho a odovzdajte mu, nech prijme, prosím, moje ospravedlnenie. Ďakujem veľmi pekne. Takže poďme pokračovať ďalej k samotnému návrhu zákona. Chcem sa ešte poďakovať ministerstvu financií, že sme mohli spolu rokovať o pozmeňujúcich návrhoch alebo teda o tom, čo by sme my chceli, aby bolo zapracované do tohto zákona. Medzičasom sa niektoré z týchto vecí zapracovali do tohto zákona, ale nie teda pod naším klubom. Preto niektoré veci; a niektoré veci sa nezapracovali tak, ako by sme my chceli. Preto prinášame aj pozmeňujúce návrhy, ktoré vlastne vyjmú na hlasovanie body zo spoločnej správy, kde vidíme, že áno, sú zapracované tie veci, ale možno nie úplne v takom znení, ako by sme to my chceli, a preto k tomu predkladáme doplňujúce alebo teda pozmeňujúce návrhy, ktoré dočisťujú tie riešenia tak, ako sme ich navrhovali. Pri tomto zákone by som ešte chcel povedať, že vôbec hazard, alebo vždy, keď sa otvorí zákon o hazarde, tak je to vždycky ten boj medzi – kolega Baláž hovorí – dobrom a zlom. Áno, aj tak sa to dá nazvať, ale tak by som to možno nechcel teraz formulovať. Sú tu proste firmy, ktoré prevádzkujú hazard a, samozrejme, tie majú svoje záujmy a majú aj svoj silný tlak. A vždy je to o tom, do akej miery sa vláda pustí do protitlaku voči tejto skupine. Takže je to podľa mňa taký lakmusový papierik vlády, čo sa týka voči hazardu, samotný zákon. My by sme sa pustili zrejme do viacerých opatrení, ktoré sa dnes nedejú, ale to už je presne na vždy na každej vláde. Ja by som chcel povedať k tej liberalizácii, ako sa to nazýva v zákone, že si myslím, že nie je na to správny moment. Myslím si, že práve opatreniami, ktoré sa aj v tomto zákone dejú, že sa sprísňujú kritériá, pravidlá na prevádzkovanie kamenných herní a stávkových kancelárií a tak ďalej, sa vytláča alebo, resp. sa znižuje ich počet, čo považujeme za pozitívny jav. A znamená to, že aj bude určitý úbytok hráčov v týchto kamenných herniach; kamenných prevádzkach asi je lepšie slovo. Na druhej strane ľudia budú prechádzať aj prirodzene, už teraz prechádzajú tým, že digitalizácia je proste vec, ktorá tu je prítomná, tak ľudia prechádzajú do online priestoru. A my tento online priestor vlastne odovzdávame súkromným firmám aj pod rúškom toho, že TIPOS, ktorý prevádzkoval online kasína, nerobil dobrú prácu a, alebo pod argumentom, nie pod rúškom, pod argumentom toho, že TIPOS nerobil dobrú prácu a nezaznamenával také výsledky, aké by mohol, preto; lebo tá argumentácia, že hráči odchádzajú teda aj na nelegálne weby. Myslím si, že toto nie je úplne najlepšie rozhodovanie. Určite by som ak najprv začal pracovať s TIPOS-om a začal by som, alebo popracoval by som na tom, aby TIPOS bol výkonnejší. Až potom sa dá povedať, že či je vhodné tento trh liberalizovať alebo nie. To je taký krátky pohľad na túto tému. Čiže myslím si, že momentálne táto liberalizácia nie je správny krok, pretože odovzdávame všetky tržby automaticky do rúk súkromných spoločností a my dostávame len licenciu a nejaké zisky. Takže, teda resp. daň zo zisku, pardon. Čo tu je dôležité? Automaticky tieto firmy budú, samozrejme, prirodzene, s nástupom na trh robiť veľmi masívnu reklamu, čoho sa týka jeden náš pozmeňujúci návrh, lebo myslíme si, že toto bude naozaj veľmi masívna reklama, bude vyskakovať, dá sa povedať, na ľudí už pomaly z chladničky a nepovažujeme to za správne, aby ľudia boli vystavení takejto masívnej reklame, čo sa týka hazardu, keďže tento jav nepovažujeme za pozitívny v spoločnosti. Ale chápeme, že vždy prítomný bude. Takže toľko k tomu. Myslím si, že vždy by malo byť pri hazarde centrom záujmu práve to, aby sme vedeli uchrániť ľudí, ktorí sa stávajú nadmieru závislí na hazarde a začína to poškodzovať ich vlastný život a životy ich rodinných príslušníkov. Toto už je škodlivé a tam štát naozaj by mal podať pomocnú ruku. Čiže preto je veľmi dôležité, aby sa vždycky štát zameriaval primárne na register vylúčených osôb a, samozrejme, aj na reguláciu s tým súvisiacu, o čom teda budú aj naše pozmeňujúce návrhy. Dnes vieme, a teda od 1. 1. má nabehnúť register vylúčených osôb, čo teda tiež vnímame pozitívne, aj niektoré úpravy, ktoré už boli navrhnuté. Myslíme si, že sa dá ísť ďalej, a tie miesta, kde si myslíme, že by sa dalo ísť ďalej, prednesiem v pozmeňujúcich návrhoch. Dnes sa figuruje číslom 350 registrovaných gamblerov. Myslím, si že toto číslo nie je objektívne z toho dôvodu, že nie každý človek, ktorý je závislý, si chce tú závislosť priznať, a preto ten počet je iste väčší. Preto je dôležité, aby bola možnosť pre všetkých hráčov sa dať zapísať do registra vylúčených osôb aj dobrovoľne, čo určite teda si myslím, že viacerí využijú, pretože je to anonymnejšie, nemusí nikomu deklarovať a zároveň sám sa chráni. Takže verím tomu, že toto prinesie pozitívny efekt. Z tohto miesta by som chcel ešte pred tým, než prejdem k pozmeňujúcim návrhom, vyzvať pána ministra financií možno k takému rozlúčkovému kroku, k takej kapurkovej, ak to tak môžem povedať. Trošku predbieham, ale tak zrejme dôjdeme o tom rokovať aj v Národnej rade, pretože avizoval, že sa ide uchádzať o post guvernéra. A chcel by som teda poprosiť alebo vyzvať pána ministra, či by mohol teda na rozlúčku ešte vyčleniť 64-tisíc eur alebo 70-tisíc eur, koľko to bude stáť, nie sú to veľké peniaze, je to rádovo niečo cez 50-, 60-tisíc eur, na výskum správania hráčov v tomto sektore. Pretože tento výskum stále nebol urobený. Naozaj to stojí drobné z tohto pohľadu a prinesie to veľmi zaujímavé dáta, na základe ktorého sa dá potom tento zákon nastavovať už na základe faktov, lebo dnes je to mnohokrát o možno nejakých dohadoch, domnienkach alebo skúsenosti z iných krajín, ale nemáme zmapované Slovensko. Takže ja tú výzvu budem ešte adresovať neskôr, na konci, aby... Vlastne už nie, potom už budem čítať pozmeňujúce. Pán minister, iba na chvíľočku, ak vás môžem poprosiť. Len chcem vám adresovať teda tú výzvu. Rozumiem, že tu preberáte rozpočet, chcem vám adresovať výzvu na tých rádovo 60-, 70-tisíc eur na zaplatenie štúdie správania hráčov, či by ste vedeli teda na rozlúčku niečo takéto ešte zariadiť. To by, myslím, že privítalo vôbec obyvateľstvo Slovenska. Takže veľká vďaka za prijatie tejto výzvy. Už vás nebudem rušiť. Ideme na pozmeňujúce návrhy. Ale ešte mi nezastavujte čas, lebo mám ho dosť a idem najprv k odôvodneniam trošku, lebo potom už budem čítať len tie paragrafové znenia. Keďže ten čas mám, tak sa vám pokúsim len tak predostrieť, aby ste teda mali rámcovo prehľad o tom, že čo by malo byť v tých pozmeňujúcich návrhoch. Toto je ešte tiež súčasť rozpravy, lebo však si myslím, že to môže byť súčasť rozpravy, že teda navrhujeme vyňať tieto body zo spoločnej správy na osobitné hlasovanie. Ja ich prečítam a potom vám ich, pán spravodajca, dám. Takže zo spoločnej správy finančného výboru body 19, 21, 23, 24, 26, 28, 83, 106, 112 a 118. A taktiež bod z pozmeňujúceho návrhu pána Ďurovčíka, Sárközy, pani Sárközy a pána Baláža, bod 4. Takže to vám odovzdávam. To potom na vyňatie na hlasovanie. A teraz vám ešte v rámci môjho času predstavím teda odôvodnenie k tým jednotlivým pozmeňujúcim návrhom. Ten jeden z nich, je ich tu viacej, tak začnem tým, čo mám v ruke, takže je eliminovať negatívne hranie hazardných hier v online prostredí aj tým, že prevádzkovateľ bude povinný sprístupniť hráčovi ďalšie informácie súvisiace s jeho hraním, a to informáciu o tom, koľko v danom mesiaci hráč stavil, koľko v danom mesiaci vyhral a koľko v danom mesiaci prehral. A zároveň túto informáciu hráč dostane aj o celkových stávkach, celkových výhrach, celkových prehrách odo dňa zriadenia svojho hráčskeho účtu. Prevádzkovateľ zároveň bude povinný na svojom webovom sídle zverejniť hypertextový odkaz webového sídla správcu registra, na ktorom je zverejnený formulár, prostredníctvom ktorého sa hráč môže vylúčiť z hrania hazardných hier. Toto už sú potom také technikálie, ale teda to je prvá pointa. Ďalej tu navrhujeme, aby sa stávky prijímali len bezhotovostne. Taktiež o tej reklame, čo som hovoril, považujeme za nevhodné nabádať k účasti na hazardných hrách osoby, ktoré hrať nesmú, napríklad reklamou napríklad v televízii dochádza k značnému vplyvu práve na tú zraniteľnú časť obyvateľstva, ktorou je mládež, resp. neplnoleté osoby. Taktiež navrhujeme to, čo som hovoril, teda prijímať tie stávky len bezhotovostne, a to ako opatrenie predchádzajúce legalizácii príjmov z trestnej činnosti, bezhotovostné stávky by mohli značným spôsobom prispieť ku odhaľovaniu neobvyklých finančných transakcií. Taktiež navrhujeme zvýšiť výherný pomer na minimálne 90 % a to z dôvodu, že nízke výhry, resp. prehry nútia hráčov ku tzv. patologickému hráčstvu. Z rokov 2014 až 2016 vieme, že výhier, pomer výhier z online hazardných hier prevádzkovaných spoločnosťou TIPOS bolo vo výške viac ako 96 %, preto navrhujeme, aby bolo nastavené, že minimálne by mali tieto online hry byť na výhernosti 95 % zo zákona. Potom tu upravujeme licencie, individuálne licencie. S výnimkou prevádzkovania štátnej lotérie, charitatívnej lotérie a Binga a dostihových stávok sa navrhuje udeľovať individuálne licencie na najviac dva roky. Máme tam potom aj také vysvetlenie k tomu, prečo to navrhujeme. Zmenou výpočtu odvodu navrhujeme tak, ako je to navrhnuté vo vládnom návrhu zákona, pardon; zmenou výpočtu odvodu, tak ako je to navrhnuté vo vládnom návrhu zákona, by sa zvýhodnili internetové stávky oproti súčasnej legislatívnej úprave. Prechodom na výťažok pri stávkových hrách by štátny rozpočet strácal na stávkových hrách významnú sumu. Z tohto dôvodu navrhujeme zaviesť výšku odvodu tak, ako je to pri kurzových stávkach prevádzkovaných v herni a v prevádzkach. To je ešte stále odôvodnenie, takže ešte čas máme. Navrhujeme sprísnenie sankcií pre špekulantov s individuálnymi licenciami na prevádzkovanie hazardných hier, a to zvýšenie spodnej hranice ukladanej pokuty za tento priestupok z pôvodných 20-tisíc na 5-tisíc euro. A potom, samozrejme, novelou zákona o reklame sa stanovujú aj obmedzenia na reklamu, potom budem čítať paragrafové znenia. Potom navrhujeme; je nevyhnutné chrániť mestá pred vznikom megaherní a megakasín, a preto sa navrhuje stanoviť maximálny počet prístrojov v herniach a kasínach na 40. Na Slovensku existuje len 25 herní, ktoré by boli týmto opatrením dotknuté, pričom na Slovensku sa nachádza 1 415 herní. Toto opatrenie by malo dopad na menej ako 2 % prevádzok. Cieľom navrhovanej zmeny je sprísnenie umiestňovania herní v obciach priamo na základe zákona. Uvedeným ustanovením sa zároveň znižuje byrokratická záťaž pre obce, ktoré by bez takéhoto zákonného ustanovenia museli prijímať všeobecné záväzné nariadenie. Viem, že toto napríklad už je súčasťou pozmeňujúceho návrhu, ale práve kvôli tomu, že to máme, tak budeme, však sme radi, že to prešlo v tej spoločnej správe, ale aby to pán spravodajca nemal komplikované, čo sa týka hlasovania, tak je to vyňaté samostatne, ale sme radi, že sa to už dnes nachádza, je to tých 200 metrov od herne. Navrhuje sa vypustiť ustanovenie, ktoré umožňuje prevádzkovanie herne alebo kasína v budovách pre kultúru a na verejnú zábavu a tiež v bytových domoch. Dôvodom je najmä skutočnosť, že hazard nemožno považovať za kultúrne dedičstvo nášho národa a rovnako ani za verejnú zábavu, preto by nemal byť prevádzkovaný v budovách, ktoré sú určené pre kultúru a verejnú zábavu. Toto, myslím, že je veľmi dôležité, ale takisto aj v ďalších ako bytových domoch, pretože to si myslíme, že je dôležité, že tam hazard naozaj nepatrí. Tam je potom vyčíslené, že koľko, aký to bude mať dopad, na koľko herní sa to dotkne a je to len nejakých 6,67 % prevádzok. Obdobne, ako je to v prípade herní, považujeme za nevyhnutné, aby ani kasína nemohli byť zriadené nielen priamo v príslušných budovách definovaných v tomto ustanovení, ale ani vo vzdialenosti do 200 metrov od nich, čiže tých 200 metrov chceme uplatniť aj na samotné kasína. Navrhujeme vypustiť, navrhuje sa vypustiť ustanovenie, ktoré umožňuje prevádzkovanie herní a kasín v budovách pre kultúru, zábavu a tiež bytových domov, ako som povedal. Toto tu máme nejako, no, ide o to, že, jáj to som neprečítal vlastne. Ide o kompromisné riešenie, pretože ideálne by bolo, ak by herne aj kasína mohli byť len v hoteloch so štyrmi a piatimi hviezdičkami alebo v budovách, v ktorých sa nachádza aspoň 5-tisíc metrov štvorcových nebytových priestorov určených pre obchod a služby, za podmienky, že celkový počet výherných prístrojov, technických zariadení obsluhovaných priamo hráčmi terminálov, videohier a iných technických zariadení prevádzkovaných vo všetkých kasínach v obci vynásobených číslom 3-tisíc nepresiahne počet obyvateľov obce, a to sa navrhuje v inom pozmeňujúcom a doplňujúcom návrhu. Taktiež sa navrhuje, aby obec mohla všeobecne záväzným nariadením obmedziť počet herní, kasín a prístrojov podľa vlastných potrieb jej obyvateľov, ktorí na jej území žijú. Prijatie takéhoto VZN by sa prevádzkovateľov hazardných hier počas platnosti individuálnych licencií nijako nedotklo, jediným priamym dôsledkom prijatia takéhoto VZN by bola automatická strata nároku na opciu na predĺženie individuálnej licencie. V praxi by to znamenalo, že po prijatí daného VZN-ka by sa pri udelení každej novej individuálnej licencie pristupovalo na dodatočné obmedzenie ustanovené obcou. Potom tu máme ešte nejaké dátumy. Navrhovaným prechodným ustanovením sa má zabezpečiť, no to si prečítate, nech vás nezaťažujem, budete to počuť v samotnom znení. Ešte stále sme v rozsahu, dobre. Taktiež ďalšie dôležité, myslím, opatrenie z dôvodu zavedenia tzv. samoregulačných limitov sa na účely tohto zákona zavádzajú aj nové pojmy ako čistý mesačný príjem a čistá prehra. Definícia čistej prehry je podobná obdobnej definícii použitej v českom zákone o hazardných hrách, to bude také dlhšie paragrafové znenie potom. Taktiež navrhujeme zavedenie možnosti tzv. samoregulačných limitov, to som vlastne vysvetľoval, že je to veľmi dôležité. Taktiež zavádzame zákaz lákania hráčov do prevádzok na rôzne hmotné a nehmotné, teda hmotné nefinančné výhody, taktiež zakazujeme, teda zavádzame zákaz konzumácie alkoholu a ďalšie takéto s tým súvisiace veci. Dobre, poďme ďalej. Zavádzame tu; alebo takto. Podľa doteraz platného zákona o hazardných hrách sa za štátnu lotériu považujú aj hazardné hry prevádzkované prostredníctvom internetu. Vládny návrh zákona tento štátny monopol ponecháva len vo vzťahu k internetovým hrám tvoriacich súčasť štátnej lotérie. Internetové hry sú však najrýchlejšie rozvíjacou sa formou hazardných hier so stále narastajúcimi tržbami a ziskami. Z ekonomického hľadiska je preto nezodpovedné vzdať sa štátneho monopolu a obnoviť trh a otvoriť trh internetových hier. Obrovský výber prevádzkovateľov internetových hier a ich konkurenčný boj pravdepodobne spôsobí ešte väčší nárast v hráčskej komunite v internetovom prostredí. Predloženým pozmeňujúcim a doplňujúcim návrhom sa preto ustanovuje, že ostatné internetové hry okrem internetových hier, ktoré sú súčasťou štátnej lotérie, môže okrem národnej lotériovej spoločnosti prevádzkovať aj iná spoločnosť so 100-percentnou majetkovou účasťou štátu, a to na základe udelenej individuálnej licencie. Ustanovenie § 3 ods. 7 až 10 zákona o základnom imaní takejto spoločnosti, prevode akcií, zákaze vydávať určité druhy cenných papierov, ako aj o predaji tejto spoločnosti alebo jej časti sa vzťahujú na túto spoločnosť rovnako. Posledný a potom už pôjdeme na paragrafové znenie. Nakoľko pri prevádzkovaní hazardných hier dochádza k problémovému hraniu a toto je tiež, myslím, že veľmi dôležité, mali by hráči mať k dispozícii odbornú pomoc kedykoľvek, kedy budú hrať, čiže nonstop. Dá sa reálne predpokladať, že prevádzkovatelia hazardných hier neobmedzia otváracie hodiny svojich prevádzok na pondelok až piatok 9. až 17. hodinu, a preto zavedenie nepretržitej linky pre pomoc obmedzených hier je žiaduce. Fungovanie nonstop linky prostredníctvom špecializovanej zdravotníckej inštitúcie je technicky možné, ale vyžaduje si aj nejaké náklady, rádovo 170-tisíc eur ročne, čo možno financovať práve z odvodov z hazardných hier prostredníctvom novozriadeného úradu pre reguláciu hazardných hier. Dobre. Takže teraz sa pustím do toho, do tých samotných; myslím, že ich mám šesť, áno; do tých samotných, do tých samotných paragrafových znení. Vládny návrh zákona; alebo musím čítať aj ten pozmeňujúci návrh vždycky? Takže pardon. Pozmeňujúci a doplňujúci návrh poslanca Národnej rady Slovenskej republiky Eduarda Hegera, Veroniky Remišovej, Anny Verešovej a Soni Gaborčákovej k vládnemu návrhu zákona o hazardných hrách a o zmene a doplnení niektorých zákonov. Vládny návrh zákona o hazardných hrách a o zmene a doplnení niektorých zákonov sa mení a dopĺňa takto: V čl. I v § 77 ods. 9 písmeno s) znie: „s) prispieva finančnou sumou na zabezpečenie prevádzky telefonickej linky pomoci pre problémy s hraním nepretržite obsluhovanej operátorom špecializovanej zdravotníckej inštitúcie pôsobiacej v oblasti prevencie, diagnostiky a liečby látkových a nelátkových závislostí,“. Pozmeňujúci a doplňujúci návrh poslancov Národnej rady Slovenskej republiky Eduarda Hegera, Veroniky Remišovej a Anny Verešovej k vládnemu návrhu zákona o hazardných hrách a o zmene a doplnení niektorých zákonov. Vládny návrh na vydanie zákona o hazardných hrách a o zmene a doplnení niektorých zákonov sa mení a dopĺňa takto: V čl. I v § 30 ods. 1 druhá veta znie: „Internetové hry tvoriace súčasť štátnej lotérie môže prevádzkovať iba národná lotériová spoločnosť, ostatné internetové hry môže prevádzkovať aj iná osoba so 100-percentnou majetkovou účasťou štátu po udelení individuálnej licencie; ustanovenia § 3 ods. 7 až 10 sa na takúto právnickú osobu vzťahujú rovnako.“ Pozmeňujúci a doplňujúci návrh poslancov Národnej rady Slovenskej republiky Eduarda Hegera, Anny Verešovej a Veroniky Remišovej k vládnemu návrhu zákona o hazardných hrách a o zmene a doplnení niektorých zákonov. Vládny návrh zákona o hazardných hrách a o zmene; aha dobre, pardon, mám to zle vytlačené; a doplnení niektorých zákonov sa mení a dopĺňa takto: 1. V čl. I sa § 2 dopĺňa písmenom ab), ktoré znie: „ab) čistým mesačným príjmom hráča rozdiel medzi hrubou mesačnou mzdou alebo platom hráča a úhrnom súm, ktoré mesačne uhradí na zdravotné poistenie8a), sociálne poistenie8b) a na daň z príjmu8c), ak má pravidelný príjem, a čiastka rovnajúca sa jednej dvanástine jeho celoročných príjmov uvedených v daňovom priznaní, ak má nepravidelný príjem, ac) čistou prehrou čiastka predstavujúca negatívny rozdiel medzi úhrnom všetkých stávok a úhrnom všetkých vyplatených výhier hráča v rámci daného druhu hazardnej hry; do straty sa započítavajú iba stávky do hazardnej hry, v ktorej sa o výhre alebo prehre hráča rozhodne v období jedného dňa, siedmich kalendárnych dní alebo jedného kalendárneho mesiaca, pre ktoré si hráč nastavil samoregulačné limity a výhry, ktoré nadobudol v období jedného dňa, siedmich kalendárnych dní alebo jedného kalendárneho mesiaca, pre ktoré si hráč nastavil samoregulačné limity, a nezapočítava sa výber vkladu alebo jeho časti z hráčskeho účtu ani výber vkladu alebo jeho časti z technického zariadenia.“ Poznámky pod čiarou k odkazom 8a až 8c znejú: „8a) § 2 ods. 1 písm. a) zákona č. 580/2004 Z. z. o zdravotnom poistení a o zmene zákona o poisťovníctve v znení neskorších predpisov. 8b) § 2 zákona č. 461/2003 Z. z. o sociálnom poistení v znení neskorších predpisov, 8c) Zákon č. 595/2003 Z. z. o dani z príjmu v znení neskorších predpisov.“ 2. V čl. I v § 33 sa za odsek 3 vkladajú nové odseky 4 až 18, ktoré znejú: „(4) V prípade hazardných hier podľa § 4 ods. 2 písm. a), c) až i) je prevádzkovateľ hazardných hier povinný ponúknuť hráčovi možnosť nastaviť si samoregulačné limity podľa odsekov 8 až 13, a to aj jednotlivo. (5) Ak hráč využije možnosť nastaviť si samoregulačné limity, nesmie mu prevádzkovateľ hazardnej hry umožniť účasť na hazardnej hre, pokiaľ by tým nebolo možné tieto limity dodržať. (6) Ak hráč zmierni nastavenie samoregulačných limitov, prevádzkovateľ hazardnej hry zavedie tieto zmeny s účinnosťou od siedmeho dňa od ich vykonania hráčom. (7) Ak hráč sprísni nastavenie samoregulačných limitov, prevádzkovateľ hazardnej hry zavedie tieto zmeny do 24 hodín od ich vykonania hráčom. (8) Samoregulačné limity môžu mať formu maximálnej výšky čistej prehry za určité obdobie, maximálneho počtu návštev herne alebo kasína za určité obdobie, maximálneho počtu uzavretých stávok za určité obdobie alebo maximálnej doby hrania hazardných hier za určité obdobie. (9) Maximálna výška čistej prehry a) za jeden deň je 5 % z čistého mesačného príjmu hráča, b) za sedem kalendárnych dní je 10 % z čistého mesačného príjmu hráča, c) za kalendárny mesiac je 20 % z čistého mesačného príjmu hráča. (10) Maximálny počet návštev herne a kasína za kalendárny mesiac je sedem návštev. (11) Maximálny počet uzavretých stávok nesmie presiahnuť tri stávky za deň a 15 stávok za kalendárny mesiac. (12) Maximálna doba hrania hazardných hier prevádzkovaných prostredníctvom výherných prístrojov, terminálov videohier, technických zariadení obsluhovaných priamo hráčmi alebo iných technických zariadení nesmie prekročiť dve hodiny za deň alebo sedem hodín za sedem kalendárnych dní. (13) Maximálna doba hrania hazardných hier prevádzkovaných prostredníctvom internetu nesmie prekročiť jednu hodinu za deň a sedem hodín za sedem kalendárnych dní za podmienky, že uplynie aspoň osem dní od posledného odhlásenia sa z hráčskeho účtu, na ktorý sa hráč opätovne prihlasuje a počet prihlásení za kalendárny mesiac nepresiahne sedem prihlásení. (14) Nastavenie samoregulačných limitov podľa odseku 9 preveruje prevádzkovateľ hazardnej hry a potvrdzuje ich hráčovi do piatich dní odo dňa doručenia všetkých dokladov nevyhnutných na posúdenie čistého mesačného príjmu hráča. V prípade, že hráč nepredloží prevádzkovateľovi hazardnej hry na jeho výzvu dokumenty preukazujúce jeho čistú mesačnú mzdu, nastaví prevádzkovateľ hazardnej hry samoregulačné limity tak, že budú vychádzať zo sumy minimálnej mzdy ustanovenej osobitným predpisom.29a) Samoregulačné limity podľa odseku 10 až 23 si hráč nastaví prostredníctvom formulára v písomnej alebo elektronickej forme podľa druhu hazardnej hry. (15) Vzor formulára na nastavenie samoregulačných limitov a ďalšie podrobnosti týkajúce sa samoregulačných limitov práv ustanoví všeobecne záväzný právny predpis, ktorý vydá úrad. (16) Prevádzkovateľ hazardnej hry nesmie hráčovi poskytnúť akúkoľvek výhodu v podobe potravín, nápojov, tabakových výrobkov alebo povzbudzujúcich látok. (17) V prevádzkach hazardných hier podľa § 4 ods. 2 písm. a), c) až i) sa zakazuje predaj a požívanie alkoholických nápojov a predaj a požívanie tabakových výrobkov s výnimkou vyhradených fajčiarskych priestorov, ktoré sú stavebne oddelené tak, aby škodlivé látky z tabakových výrobkov alebo z ich dymu a dechtu alebo z výrobkov, ktoré sú určené na fajčenie a neobsahujú tabak, neprenikali do ostatných priestorov prevádzky a v ktorej sa neprevádzkujú hazardné hry podľa § 4 ods. 2 písm. a), c) až i). (18) Zákazy a povinnosti podľa odsekov 1 až 3 sa nevzťahujú na fyzické osoby, ak plnia úlohy záchranných zložiek integrovaného záchranného systému podľa osobitných predpisov, a osoby poverené výkonom dozoru, ak plnia úlohy podľa tohto zákona.“ Poznámka pod čiarou k odkazu 29a znie: „29a) Zákon Národnej rady Slovenskej republiky č. 90/1996 Z. z. o minimálnej mzde v znení neskorších predpisov.“ Doterajšie odseky 4 a 5 sa označujú ako odseky 19 a 20. Pozmeňujúci a doplňujúci návrh poslanca Národnej rady Slovenskej republiky Eduarda Hegera a Anny Verešovej k vládnemu návrhu zákona o hazardných hrách a zmene a doplnení niektorých zákonov. Vládny návrh zákona o hazardných hrách a o zmene a doplnení niektorých zákonov sa mení takto: V čl. I v § 14 ods. 2 sa slová „najmenej 15“ nahrádzajú slovami „najmenej 15 a najviac 40“. 2. V čl. I v § 15 ods. 5 úvodná veta znie: „Herňa nesmie byť umiestnená vo vzdialenosti menej ako 200 metrov od“. 3. V čl. 15 ods. 7 sa vypúšťajú písmená c) a d). 4. V čl. I v § 16 ods. 3 sa na konci pripájajú tieto vety: „Kasíno nesmie byť umiestnené ani vo vzdialenosti menej ako 200 metrov od objektov uvedených v prvej vete. Vzdialenosťou sa rozumie pochôdzková vzdialenosť medzi najbližším vchodom do kasína a najbližším vchodom do budovy objektu uvedeného v prvej vete. Vzdialenosť sa meria kalibrovaným meradlom.“ 5. V čl. I v § 16 ods. 5 sa vypúšťa písmeno c). 6. V čl. I v § 79 odsek 6 znie: „(6) Obec môže ustanoviť všeobecne záväzným nariadením maximálny počet herní a kasín v obci, minimálny počet prístrojov v herni a kasíne v obci, maximálny počet prístrojov v každej herni a kasíne v obci a maximálny počet prístrojov v obci. Minimálny a maximálny počet prístrojov je pre všetky herne a kasína v obci rovnaký. Na prevádzkovateľa hazardnej hry, ktorému bola udelená individuálna licencia na prevádzkovanie hazardnej hry pred nadobudnutím účinnosti všeobecného záväzného nariadenia, sa toto všeobecne záväzné nariadenie nevzťahuje do skončenia platnosti tejto individuálnej licencie. Na území obce, ktorá prijala všeobecne záväzné nariadenie podľa prvej vety, zaniká opcia podľa § 39 ods. 6. Obec môže tiež všeobecne záväzným nariadením ustanoviť, že na jej území nemožno umiestniť herňu alebo kasíno, ak v obci žiadna herňa alebo žiadne kasíno umiestnené nie sú.“ 7. V čl. I v § 99 odsek 23 znie: „Ak sa podá petícia po 28. februári 2019 a podpisy k tejto petícii sa začali zhromažďovať pred 1. marcom 2019, považujú sa podpisy zhromaždené pred 1. marcom 2019 za podpisy zhromaždené k petícii podľa tohto zákona, a to aj vtedy, ak sa petícia týka len herne, pod ktorou sa podľa doterajších predpisov rozumelo aj kasíno.“ Pozmeňujúci a doplňujúci návrh poslanca Národnej rady Slovenskej republiky Eduarda Hegera, Anny Verešovej k vládnemu návrhu zákona o hazardných hrách a o zmene a doplnení niektorých zákonov. Vládny návrh zákona o hazardných hrách a o zmene a doplnení niektorých zákonov sa mení takto: V č. I § 2 písm. m) sa vypúšťajú slová „v hotovosti alebo“. 2. V čl. I v § 4 ods. 3 sa v tretej vete za slová „v súlade s týmto zákonom,“ vkladajú slová „podmienkami ustanovenými osobitným predpisom,10a)“. Poznámka pod čiarou k odkazu 10a znie: „10a) § 6a zákona č. 147/2001 Z. z. o reklame a o zmene a doplnení niektorých zákonov v znení zákona č. .../2018 Z. z.“ 3. V čl. I v § 14 ods. 8 sa slová „v hotovosti alebo“ nahrádzajú slovom „len“. 4. V čl. I v § 25 ods. 1 písm. f) sa slová „nesmie byť nižší ako 70 %“ nahrádzajú slovami „nesmie byť nižší ako 90 %“. 5. V čl. I v § 26 ods. 1 písm. e) sa slová „nesmie byť nižší ako 70 %“ nahrádzajú slovami „nesmie byť nižší ako 90 %“. 6. V čl. I v § 27 ods. 1 písm. d) sa slová „nesmie byť nižší ako 70 %“ nahrádzajú slovami „nesmie byť nižší ako 90 %“. 7. V čl. I v § 30 ods. 4 sa na konci bodka nahrádza čiarkou a dopĺňajú sa slová „pričom výherný pomer nesmie byť nižší ako 95 %.“. 8. V čl. I v § 39 odsek 5 znie: „(5) Individuálnu licenciu možno udeliť najviac na a) dva roky na prevádzkovanie žrebových peňažných lotérií, žrebových peňažno-vecných lotérií a na prevádzkovanie okamžitých lotérií, b) dva roky na prevádzkovanie hazardných hier podľa § 4 ods. 2 písm. i), c) dva roky na prevádzkovanie hazardných hier na technických zariadeniach obsluhovaných priamo hráčmi v herni, d) dva roky na prevádzkovanie hazardných hier na výherných prístrojoch v herni, e) dva roky na prevádzkovanie hazardných hier na termináloch videohier v herni, f) dva roky na prevádzkovanie hazardných hier na iných technických zariadeniach, g) dva roky s možnosťou opcie na ďalšie dva roky na prevádzkovanie hazardných hier na výherných prístrojoch, hazardných hier na termináloch videohier, hazardných hier na technických zariadeniach obsluhovaných priamo hráčmi, hazardných hier na iných technických zariadeniach v herni a internetových hier v internetovom kasíne, h) dva roky na prevádzkovanie hazardných hier v kasíne, i) dva roky na prevádzkovanie kurzových stávok v herni a v prevádzkach, j) dva roky s možnosťou opcie na ďalších päť rokov na prevádzkovanie kurzových stávok v herni, v prevádzkach a v internetovej herni, k) dva roky s možnosťou opcie na ďalších päť rokov na prevádzkovanie hazardných hier v kasíne a internetových hier v internetovom kasíne, l) dva roky na prevádzkovanie kurzových stávok v internetovej herni, m) dva roky na prevádzkovanie internetových hier v internetovom kasíne, n) päť rokov na prevádzkovanie štátnej lotérie, o) päť rokov na prevádzkovanie charitatívnej lotérie, p) päť rokov na prevádzkovanie binga, r) päť rokov na prevádzkovanie stávkových hier, ktorými sú dostihové stávky a totalizátor,“. 9. V čl. I v § 71 ods. 4 písmeno a) znie: „a) vo výške 5,5 % z hernej istiny do štátneho rozpočtu,“. 10. V čl. I v § 95 ods. 2 písm. h) sa slová „od 20 000 eur“ nahrádzajú slovami „od 50 000 eur“. 11. V čl. I v § 96 ods. 1 písm. k) sa slová „od 20 000 eur“ nahrádzajú slovami „od 50 000 eur“. 12. Za čl. IX sa vkladá nový čl. X, ktorý znie: Čl. X „Zákon č. 147/2001 Z. z. o reklame a o zmene a doplnení niektorých zákonov v znení zákona č. 23/2002 Z. z., zákona č. 525/2005 Z. z., zákona č. 282/2006 Z. z., zákona č. 342/2006 Z. z., zákona č. 102/2007 Z. z., zákona č. 648/2007 Z. z., zákona č. 402/2009 Z. z., zákona č. 182/2011 Z. z., zákona č. 362/2011 Z. z., zákona č. 313/2012 Z. z., zákona 459/2012 Z. z., zákona č. 102/2014 Z. z., zákona č. 199/2014 Z. z., zákona č. 373/2014 Z. z., zákona č. 412/2015 Z. z. a zákona č. 307/2018 Z. z. sa dopĺňa takto: 1. V § 1 sa za slovo „produktov“ vkladajú slová „a služieb“. 2. Za § 6 sa vkladá § 6a, ktorý vrátane nadpisu znie: „§ 6a Reklama hazardných hier (1) Zakazuje sa reklama hazardných hier11a) a) na všetkých druhoch informačných nosičov, b) na reklamných veciach, ktoré nesúvisia s hazardnými hrami, c) prostredníctvom sponzorstva hazardnej hry, d) uvádzaním ochrannej známky, emblému, názvu alebo iného výrazného znaku hazardnej hry okrem ich uvádzania v herni, v kasíne alebo v internetovom kasíne.11b) (2) Za reklamu hazardných hier11a) sa nepovažuje: a) označovanie špecializovaných priestorov, kde sa hranie hazardných hier vykonáva, b) označovanie dopravných prostriedkov prevádzkovateľa hazardných hier jeho ochrannou známkou, c) vydávanie letákov, brožúr a iných publikácií určených výhradne pre výrobcov a prevádzkovateľov hazardných hier,11a) d) informácia o konkrétnej hazardnej hre určená pre hráča, umiestnená v herni, v kasíne alebo v internetovom kasíne, ktorá musí obsahovať upozornenie o škodlivosti hrania a musí byť umiestnená tak, aby oslovovala najmä návštevníkov herne, kasína a internetového kasína.“ Poznámky pod čiarou k odkazom 11a a 11b znejú: „11a) § 4 ods. 2 písm. a), c) až i) zákona č. .../2018 Z. z. o hazardných hrách a o zmene a doplnení niektorých zákonov. 11b) Zákon č. .../2018 Z. z. o hazardných hrách a o zmene a doplnení niektorých zákonov.“ Doterajší článok X sa označuje ako článok XI. Tento článok nadobúda účinnosť 1. marca 2019, čo sa premietne v článku upravujúcom účinnosť. Posledný. Pozmeňujúci a doplňujúci návrh poslanca Národnej rady Slovenskej republiky Eduarda Hegera a Anny Verešovej k vládnemu návrhu zákona o hazardných hrách a o zmene a doplnení niektorých zákonov. Vládny návrh zákona o hazardných hrách a o zmene a doplnení niektorých zákonov sa mení takto: V čl. I v § 32 písmeno d) znie: „d) informáciu o celkových stávkach, výhrach a prehrách hráča počas času hrania na tomto hráčskom účte kumulatívne za kalendárny mesiac od prvého prihlásenia hráča na jeho hráčsky účet v tomto kalendárnom mesiaci do aktuálneho prihlásenia na jeho hráčsky účet v tomto kalendárnom mesiaci a informáciu o celkových stávkach, výhrach a prehrách hráča počas celého času hrania na tomto hráčskom účte kumulatívne od zriadenia tohto hráčskeho účtu; prehrou sa na tieto účely rozumie rozdiel medzi vkladmi hráča a vyplatenými výhrami toho istého hráča na jeho hráčskom účte,“. 2. V čl. I v § 32 sa doterajší text označuje ako odsek 1 a dopĺňa sa odsekom 2, ktorý znie: „(2) Prevádzkovateľ internetovej hry je povinný zabezpečiť, aby pri každom prihlásení hráča na jeho hráčsky účet trvalo zobrazenie údajov podľa odseku 1 aspoň pätnásť sekúnd. Ak si hráč zobrazí údaje podľa odseku 1 prostredníctvom prístupu na viditeľnom mieste kedykoľvek počas hry, tieto údaje sa prestanú zobrazovať až po aktívnom potvrdení hráča, že chce ukončiť ich zobrazovanie.“ Ďakujem veľmi pekne za vašu pozornosť. Skončil som.